  Виталий Пронин Кызьы азьланяз радъяськоз пенсиез тырон, уз ышы-а люкам уксё? Та юанъёслы валэктон шедьтон вылысь Пенсиосъя фондлэн Удмуртиысь ёзаз радъяськиз видеоконференция.Пенсиос выль сямен лыдъяськозы 2015-тӥ арын 1-тӥ январьысен. Реформа ортчытыны кичӧлтонэн потӥз Россиысь Правительство - матысь дыре та законэз юнматыны кулэ Федерацияя Кенеш. Ужъя но калыкез улон-вылонын утёнъя министр Максим Топилин шуэ: выльдӥськонъёс ортчытытэк амал ӧвӧл.- Куд-огез шуоз: реформа - калыкез суран-пожан, выльдӥськонэз пыӵатыны уксё быдтон. Но Правительство таӵе выльдӥськон борды ӟеч улонэн сэрен ӧз кутскы: арлыдзыя пенсие потӥсьёслэн лыдзы арысь аре йылэ, нош ужась калыклэн лыдыз усе. Пенсие потӥсьёсты сюдыны-возьыны азьланяз нокинлы луоз, - шуиз министр.Россиысь Пенсиосъя фондлэн Удмуртиысь ёзэзлэн управляющиезлэн воштӥсез Светлана Адаева ивортэмъя, туннэ нуналлы странаямы лыдъяське 40 миллион пала пенсионер, шаерамы - 426 сюрс. Туэ гинэ 34 сюрс 500 адями пенсия басьтыны кутскиз.* * *Маин выль система висъяськоз азьвылэзлэсь? Туннэ нуналлы арлыдзыя пенсие пото 60 аресъем воргоронъёс но 55 аресъем нылкышноос. Лыдэ басьтӥське на стаж - самой ӧжытсэ со 5 ар луыны кулэ. Со сяна, адямилэн пенсиез улыны тырмымон уг люкаськы ке, кунлэн кисыысьтыз юрттэт тыриське на. Зэмос лыдпусъёс вылын тазьы но луылэ: быдэс улонзэ тыршем но пичи уждун басьям муртлэн пенсиез ӧжытгес люкаське 5 ар гинэ ужамъяськем адямилэсь. 2015-тӥ арысен таӵе ӵошкатон уз луы ни. Угось ӵектэмын арлыдъя но стажъя куронъёс борды куинетӥзэ - арлы пуктӥськись коэффициентэз - итыны: таяз радэ лыдэ басьтӥськоз адямилэн макем бадӟым доход басьтэмез. Со сяна, арлыдъя но стажъя куронъёсы но воштӥськонъёс пыртэмын луозы. Ужъя но калыкез улон-вылонын утёнъя министр М. Топилин видеоконференциын ивортӥз:- Арлы пуктӥськись коэффициент пыр быдэсъяськоз реформа азе пуктэм ужпумъёс пӧлысь валтӥсез: адями пенсие бергес потыны но тросгес табыш поттыны мед быгатоз. Макем кемагес ужалод но макем тросгес уждун басьтод - сокем вылӥынгес луоз арлыдъя тыриськись пенсилэн быдӟалаез. Пенсие потон дырыз вуыса ужаны мылкыд карись адямилэн коэффициентъёсыз тросгес люкаськозы. Озьыен, пенсие потэмез бере кисыез но зӧкгес луоз. Шуом, адями пенсие потыны мылкыд кариз, шутэтскыны вуэм дырыз бере 5 ар ортчыса - отчыозь со, арлыдыз шоры учкытэк, тыршиз, табыш поттӥз. Таӵеослэн пенсизылэн базовой люкетэз йылоз 36 процентлы, страхованиея люкетэз - 45 процентлы, нош дас ар ужамъёслэн - соиз но, таиз но 2 поллы.Министр М. Топилин оскытӥз: выль реформаын пенсие потон дыр воштэмын ӧвӧл. Таӵе луонлыксы кылёз 60 арессэс но 55 арессэс тырмытэм пиосмуртъёслэн но нылкышноослэн. Но со вие ик самой пичизэ тупатэм стаж 5 арысен 15 арозь ӝутэмын луоз.- Вераськон уг мыны та выльдӥськонъёсты одӥг арскын пыӵатон пумысен, - вераз Россиысь ужъя но калыкез улон-вылонын утёнъя министрлэн воштӥсез Андрей Пудов. - Закон быдэсъяськыны кутскоз 2015-тӥ арысен. Нырысетӥ араз ик самой ичизэ тупатэм стаж 15 арозь уз буды. 2015-тӥ арын со 6 ар тупатэмын луоз - тазьы 2025-тӥ арозь, арлы быдэ одӥг ар ватсаса. 2025-тӥ арын гинэ пичизэ тупатэм стаж 15 ар пала лыдъяськоз. Нимысьтыз верано адямилэн доход басьтэмезлы пуктӥськись коэффициентъёс пумысен. Пенсиосъя реформаын таиз чылкак вылез. Та вакытэ адямилэн вуоно пенсиез манетэн-копейкаен лыдъяське ке, 2015-тӥ арын кутӥськоз чылкак мукет амал - котькуд муртлы пуктӥськозы коэффициентъёс (баллъёс). Арлыдъя пенсия басьтон понна адямилы люкано луоз 30 коэффициент. Татын лыдэ басьтӥськоз адямилэн уждунэз но уж ӵектӥсезлэн пенсиосъя взносъёсты тыремез. Макем трос уждун - сокем ӝог люкаськозы коэффициентъёс. Та лыдъяськоз котькуд муртъя нимысьтыз формулая. Со сяна, ватсаса коэффициентъёс пуктћськозы армиын служба нуэм понна (пичизэ тупатэм уждун (МРОТ) вылэ пыкъяськыса) - 0,85 балл. Со сяна, стаже пыртэмын луозы но ватсаса коэффициентъёс пуктӥськозы нылпиез утем понна. Нырысетӥ пинал понна 1,8 балл, кыкетӥезлы - 3,6, куинетӥезлы - 5,4. Ӵапак та коэффициентъёс вылын шӧдӥськоз адямилэн «тӧдьы» уждун басьтэмез но. Кисые лушкем вуись уксё, валамон, вуоно пенсилы пайда вайыны нокызьы но уз быгаты. Пусйытэк кельтыны уг луы тазэ но: сюдӥсь-вордӥсез ыштэм понна, озьы ик инвалидъёслы пенсия азьвыл амалъя ик лыдъяськоз.* * *Пенсиосъя кун фондлэн Удмуртиысь ёзысьтыз специалистъёс верамъя, арлыдъя пенсия басьтыны право сётӥсь пичизэ тупатэм стажез 15 арозь нуйтон странамылы капчиен сётӥськоз. Угось та вакытэ но тросэз адямиос, пенсие потон дырзы вуыса но, ужаны мылкыд каро на, ватсаса доход басьто. Со вие ик стажез йылтон секытэнгес сётскоз уж сётӥсьёслы. Соослы угось кемагес дыр ӵоже тыроно луоз ужасьсы понна взносъёсты.Нош кызьы лыдъяськозы пенсиоссы 2015-тӥ арлэсь азьвыл ужамъёслэн? Пенсиосъя фондлэн Удмуртиысь ёзэзлэн управляющиезлэн воштӥсез Светлана Адаева тазьы валэктӥз:- Выльдӥськонэн сэрен пенсиос ичигес уз кыле. 1967-тӥ арын но со бӧрсьы вордскемъёслэн та дырлы люкаськем пенсизы выль сямен лыдъямын луоз - вуоно ар ӵоже ортчытэмын луоз конвертация. Та понна калыклы нокыӵе куриськон-вазиськон гожтоно уз луы. Пенсилы капиталдэс лыдъялозы-чоталозы Пенсиосъя фондысь специалистъёс.Выль система калыклы усьтэ на эшшо выль луонлыкъёс. 2015-тӥ арысен адямилэн правоез кылдэ вуоно пенсиысьтыз люкаськись (накопительной) люкетсэ быдэсак выжтыны страхованиея люкетэ. Та вакытэ угось люкаськись люкетэ вуэ уж ӵектӥсен тыриськись взносъёслэн 6 процентэз гинэ, нош страхованиея люкетаз кошке 16 процентэз. Люкаськись люкетлэсь куштӥськыса, страхованиея люкетэз 22 процентозь йылоз. Кудӥз амал пайдаёгес луоз? Аслыз тупасьсэ бырйыны быгатоз котькудӥз адями. Но таӵе учырын лыдэ басьтоно тазэ: пенсилэсь страхованиея люкетсэ кунмы азьвыл сямен ик бурд улаз басьтоз - со арлы быдэ йылоз, та лыдпус инфляцилэн быдӟалаезлэсь тросгес луоз. Со вие ик пенсиезлэн люкаськись люкетэз понна кыл кутэ ачиз адями. Макем азинскем НПФ-лы (пенсиосъя кунлэн луисьтэм фонд) оскоз со коньдонзэ, сокем тросгес пенсия басьтоз. Та дырлы пенсизылэсь люкаськись люкетсэ НПФ-осы выжтэм адямиослы малпаськыны дыр сётӥське 2015-тӥ арын 31-тӥ декабрёзь. Отчыозь адями бырйыны кулэ тупасьсэ тарифез - та понна гожтоно луоз нимысьтыз куриськон.* * *Нимысьтыз вераны кулэ пенсиосъя кунлэн луисьтэм фондъёс сярысь. Макем оскымон соослэн ужамзы? Вуоно арын соос пӧлын эскерон ортчоз.- Ми огкылэ вуимы: пенсилэн люкаськись люкетэз адямилэн мылкыдызъя кутӥськыны кулэ, - веранзэ азьланьтэ ужъя но калыкез улон-вылонын утёнъя министр Максим Топилин. - Нош туннэ нуналлы закон таӵе: та люкетэ одно ик кошкыны кулэ огъя взносъёсысь 6 процентэз. Адямиос та уксёзэс пӧртэм фондъёсын бергатыны быгато. Ӵапак таин сэрен шуг-секытъёс кылдо Россиысь пенсиосъя огъя системаын: кун фондын дефицит кылдэ, арлыдоослы пенсия тырыны коньдон уг кыльы ни. Соин ик пайдаё луоз, пенсилэсь страхованиея люкетсэ нимаз люкылытэк.Берло дыре трос вераськонъёс вӧлмизы «молчунъёс» - пенсизылэсь люкаськись люкетсэ та дырозь нокытчы выжтымтэ адямиос - пумысен. Туэ ар пумозь НПФ-осы куриськон гожтымтэ адямиослэн вуоно арысен пенсизылэн накопительной люкетэз люкаськоз 2 процентэн, нош страхованиея люкетаз кошкоз 4 процентэз. Таӵе амал юрттоз кун фондысь дефицитэз пытсаны но туннэ нуналлы пенсия басьтӥсьёслэсь кисызэс тырмытыны.Ужъя но калыкез улонын-вылонын утёнъя министр Максим Топилин таӵе йылпумъян лэсьтӥз:- 2015-тӥ арысен пыӵась выльдӥськон калыкмес дышетоз вуоноез сярысь туннэ ик сюлмаськыны.Елена НикитинаТуспуктэм: udmfoto.ru Александр Горбунов Теги: пенсия сюлмаськон  